
Vesecsereprogramok hatékonyságának vizsgálata számítógépes szimulációkkal

A TDK dolgozat fő témája a vesecsereprogamok működését nagymértékben meghatározó együttműködési- és optimalizációs irányelvek hatékonyságának vizsgálata. Napjainkban krónikus veseelégtelenséggel küzdő betegek számára az elérhető leghatékonyabb kezelési módot az elődonoros vesetranszplantáció jelenti, amelyhez a vesecsereprogramok biztosítanak szakértők által irányított, szervezett kereteket.
A dolgozat áttekintést nyújt a vesecsereprogramok alapvető működéséről, a hatékonyságukat befolyásoló tényezőkről, majd bemutatja hogyan lehetséges az említett hatékonyságot számítógépes szimulációkkal vizsgálni. A dolgozat részletesen ismerteti az Európában működő vesesecsereprogramokban jelenleg alkalmazott irányelveket, illetve az ezekkel kapcsolatos, aktuális nemzetközi kutatási projekteket. Továbbá leírást biztosít a kutatás során fejlesztett, optimalizációs irányelvek elemzésére képes szoftver működéséről.
A dolgozat Európa második legnagyobb vesecsereprogramja - a spanyol nemzeti program - által biztosított, valós donor-recipiens adatok vizsgálatán keresztül megmutatja, mennyivel hatékonyabb a fejlesztett szoftver használata az általuk alkalmazott megoldásnál. Továbba a dolgozat megvizsgálja, hogy milyen irányelv módosítások növelnék a spanyol vesecsereprogram hatékonyságát. Az elemzés kiterjed ezenkívül az együttműködési irányelvekre is, amely során a dolgozat robosztus szimulációs eredmények alapján mutatja meg, milyen hatásai lennének egy nemzetközi együttműködésnek a három jelenlegi legnagyobb európai vesecsereprogram (UK, ES, NL) között.
A befejező részben a dolgozat a kapott eredmények összegzésén keresztül mutatja be azok gyakorlati alkalmazhatóságát, amelyek célja, hogy a lehető legtöbb, magas minőségű vesetranszplantáció kerülhessen megvalósításra a jövőben, ezzel segítve a krónikus veseelégtelenséggel küzdő betegeket.



